കോളേജ് മുതല് കോടതി വരെ 11 വര്ഷത്തെ പക ഗോഗിറ്റില്ലു ഏറ്റുമുട്ടലില് മരിച്ചത് നൂറിലേറെ പേര് ന്യൂഡല്ഹി രാജ്യതലസ്ഥാനത്തെ വിറപ്പിച്ച കുപ്രസിദ്ധ ഗുണ്ടാത്തലവന്മാരില് ഒരാളാണ് ഡല്ഹിയിലെ രോഹിണിയിലുള്ള കോടതിയില് വെടിയേറ്റു മരിച്ച ജിതേന്ദര് മന് എന്ന ഗോഗി. കൊലപാതകം, വധശ്രമം, തട്ടിക്കൊണ്ടുപോകല്, ആയുധം കൈവശംവയ്ക്കല്, കാര്മോഷണം, ഭൂമിത്തട്ടിപ്പ് തുടങ്ങിയ നിരവധി കേസുകളില് പ്രതിയാണ് ഡല്ഹി ഹരിയാന അതിര്ത്തിയിലെ ആലിപുര് സ്വദേശിയായ ഗോഗി. 2016ല് പൊലീസ് പിടിയിലായെങ്കിലും മൂന്ന് മാസത്തിനുശേഷം കസ്റ്റഡിയില്നിന്ന് രക്ഷപ്പെട്ടു. ജിതേന്ദറും എതിരാളി റ്റില്ലു താജ്പുരിയയുമായുള്ള ശത്രുതയ്ക്ക് വര്ഷങ്ങള് പഴക്കമുണ്ട്. 2010ല് ഡല്ഹി സര്വകലാശാലാ തെരഞ്ഞെടുപ്പില് മത്സരിച്ച ഗോഗിയുടെ സുഹൃത്തിനെ റ്റില്ലുവും കൂട്ടരും മര്ദിച്ചതോടെയാണ് ഏറ്റുമുട്ടല് തുടങ്ങിയത്. ഇരുസംഘവും തമ്മിലുണ്ടായ ഏറ്റുമുട്ടലുകളില് 100 പേരെങ്കിലും മരിച്ചതായാണ് റിപ്പോര്ട്ട്. 2020ല് ജിതേന്ദറിനെയും മൂന്ന് അനുയായികളെയും ഡല്ഹി പൊലീസ് അറസ്റ്റ് ചെയ്തു. നിലവില് സോണിപത്ത് ജയിലിലുള്ള റ്റില്ലുവിന്റെ ചരടുവലികളാണ് വെടിവയ്പില് കലാശിച്ചത്. വെടിവയ്പ് തുടര്ക്കഥ രോഹിണി ജില്ലാകോടതിയില് 2017 നവംബറില് വഞ്ചനാകേസില് പ്രതിയായ രാജേഷ് കോടതി പരിസരത്ത് വെടിയേറ്റ് കൊല്ലപ്പെട്ടു. നീരജ്ബവാനയുടെ ക്രിമിനല്സംഘത്തിലെ അബ്ദുള്ഖാനാണ് വെടിയുതിര്ത്തത്. ഡല്ഹിയിലെ കര്ക്കര്ഡൂമ കോടതിമുറിയില് 2015ല് ഉണ്ടായ വെടിവയ്പില് പൊലീസ് കോണ്സ്റ്റബിള് ഉള്പ്പെടെ മൂന്ന് പേര് മരിച്ചു.